[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 25.10.2006

KOM(2006)620 endelig

MEDDELELSE FRA KOMMISSIONEN TIL RÅDET OG EUROPA-PARLAMENTET

om forberedelse af EU/Middelhavsområdets udenrigsministerkonference i Tammerfors (den 27. til 28. november 2006) Euro-Middelhavspartnerskabet: Tiden er inde til at vise resultater

MEDDELELSE FRA KOMMISSIONEN TIL RÅDET OG EUROPA-PARLAMENTET

om forberedelse af EU/Middelhavsområdets udenrigsministerkonference i Tammerfors (den 27. til 28. november 2006) Euro-Middelhavspartnerskabet: Tiden er inde til at vise resultater

1. Euro-Middelhavspartnerskabet har i mere end ti år dannet en central ramme for forbindelserne mellem Europa og partnerne fra de sydlige Middelhavslande[1]. På Barcelona-topmødet i 2005 enedes stats- og regeringscheferne om et femårs arbejdsprogram udformet med henblik på bl.a. følgende: fremme af den politiske dialog og reformer, takling af regionale og globale trusler mod sikkerhed og stabilitet, understøttelse af bæredygtig socioøkonomisk udvikling, større fremskridt hen imod et frihandelsområde, arbejde for en oprensning af Middelhavet, større samarbejde inden for uddannelse og kultur samt forvaltning af migrationsstrømmene i en samlet og integreret tilgang.

2. Med de nuværende vanskelige omstændigheder i Mellemøsten har Euro-Middelhavspartnerskabet endnu større betydning som en inklusiv struktur for regionalt samarbejde. Volden og lidelserne i de palæstinensiske områder, Libanon og det nordlige Israel i sommeren 2006 har understreget betydningen af en genoplivning af fredsprocessen . Det europæiske bidrag til gennemførelsen af FN's Sikkerhedsråds resolution 1701 er betydeligt, ligesom EU's hurtige reaktion over for humanitære og miljømæssige behov, der opstod under og efter konflikten. EU's engagement for at bistå den libanesiske regering i gennemførelsen af de nødvendige politiske, sikkerhedsmæssige, økonomiske og sociale reformer er også betydelig og danner ramme for EU's bistand til genopbygning og rehabilitering. Rådet har givet udtryk for sit stærke ønske om at se alle parter i regionen spille en konstruktiv rolle i gennemførelsen af FN's Sikkerhedsråds resolution 1701.

3. Begivenheder i de palæstinensiske områder har understreget, hvor vigtig EU's bistand er for tilvejebringelsen af væsentlige tjenester til den palæstinensiske befolkning samt, hvor vigtigt det er, at fastholde engagementet i spørgsmål som bevægelighed og adgang. EU har mobiliseret flere ressourcer end nogensinde før for at opfylde det palæstinensiske folks presserende behov, bl.a. gennem den midlertidige internationale mekanisme (TIM). Mekanismen har gjort det muligt at kanalisere væsentlige ressourcer direkte til det palæstinensiske folk i de seneste få måneder og er efterfølgende udvidet. De nylige dramatiske udviklinger understreger også det presserende behov for at bevæge sig væk fra vold og had over mod fred og tillid. EU er fortsat overbevist om, at der ikke findes militære eller ensidige løsninger over for udfordringerne i Mellemøsten. Varig fred og sikkerhed i regionen kan kun sikres gennem en samlet bilæggelse af den israelsk-palæstinensiske konflikt med en gennemforhandlet tostatsløsning.

4. Euro-Middelhavspartnerskabet går nu ind i en ny fase af kritisk betydning, en fase hvor der bør fokuseres på opfyldelse af målsætningerne fra Barcelona-topmødet i en bestræbelse på at efterkomme regeringernes og civilsamfundets store forventninger. Barcelona-processen prioriterer udviklingen af den regionale dimension i et omfattende partnerskab mellem Europa og de sydlige Middelhavslande baseret på en resultatorienteret europæisk naboskabspolitik. Euro-Middelhavspartnerskabet virker i synergi med den europæiske naboskabspolitik og er dermed det eneste regionale forum, hvor den politiske og sikkerhedsrelaterede dialog er mulig mellem samtlige Euromed-partnere, hvor der kan drøftes og skabes enighed om regional integration som stabilitets- og vækstfaktor, og hvor den regionale komponent i strategiske spørgsmål såsom bæredygtig energi, miljøpolitik, transport, fattigdomsbekæmpelse, styrkelse af kvinders rolle i samfundet og migration kan behandles.

5. Nærværende meddelelse har følgende tre formål, nemlig at:

a) foretage en gennemgang af det arbejde, der er iværksat siden Barcelona-topmødet i 2005,

b) forberede EU/Middelhavsområdets næste udenrigsministerkonference i Tammerfors ved at foreslå prioriteringer for gennemførelsen af det femårige arbejdsprogram for 2007 og for adfærdskodeksen for bekæmpelse af terrorisme, og

c) bringe spørgsmålet om arbejdsmetoderne inden for partnerskabet op for at forbedre Barcelona-processens funktionsmåde i tråd med de forslag, som nogle EU-medlemsstater og Middelshavspartnere har fremsat.

A) Arbejde iværksat siden Barcelona-topmødet

1. De 35 partnere i Barcelona-processen og Europa-Kommissionen påbegyndte arbejdet med at gennemføre det femårige arbejdsprogram umiddelbart efter Barcelona-topmødet. 2006 er således et kritisk år, da det er det første gennemførelsesår.

2. Under det østrigske formandskab i første halvår afholdt partnerne en ministerkonference om handel i Marrakech den 24. marts, hvor de foretog en gennemgang af gennemførelsen af Palermo-handlingsplanen, bekræftede yderligere bestræbelser på handelsliberalisering, navnlig syd-syd, og, vigtigst, iværksatte forhandlinger om tjenesteydelser og etableringsret. Senere på året drøftede økonomi- og finans ministrene på deres konference i Tunis (25. til 26. juni), hvordan forvaltningen af de offentlige finanser kan forbedres som et centralt punkt på en omfattende dagsorden om økonomiske og finansielle spørgsmål. Formandskabet og Kommissionen tilrettelagde i fællesskab et vigtigt møde i Wien den 22. og 23. maj 2006 om fremmedhad, racisme og medierne , som samlede mediefolk fra Euromed-regionen til at drøfte, hvordan problemer med racisme, fremmedhad og hadefulde meningsudgydelser kan løses, og hvordan man kan fremme respekt for alle religioner og kulturer. På konferencen blev det understreget, hvor stor en rolle partnerskabet kan have, når der skal bygges bro mellem kulturforskellene på tværs af Middelhavet. Endvidere blev det årlige seminar for økonomisk overgang afholdt i Bruxelles den 6. og 7. juni (“Giving the Partners a stake in the Internal Market”), ligesom et forberedende møde for den første Euromed-konference om kvinders rolle i samfundet fandt sted i Rabat den 14. til den 16. juni. Dialogen om informationssamfundet , som fik stor støtte på ministerkonferencen i Dundalk i 2005, blev påbegyndt i april 2006 med afholdelsen af det første Euromed-forum om informationssamfundet.

3. I tiden indtil Tammerfors- ministerkonferencen under det finske formandskab i andet halvår vil partnerne fortsat arbejde med emner som ligestilling mellem kønnene og kvinders rolle i samfundet . En første Euromed-ministerkonference om dette emne vil finde sted i Istanbul i november 2006. Umiddelbart efter Barcelona-processen, som lancerede oprensningsinitiativet for Middelhavet (Horizon 2020), og de efterfølgende drøftelser med partnerlandene og andre parter i regionen (civilsamfund, erhvervsliv, regioner og byer i Middelhavsområdet), udarbejdede Kommissionen en meddelelse med forslag til tidsplan for foranstaltningerne. Den Euromed-konference for miljøministre , der planlægges afholdt den 20. november 2006 i Cairo, forventes at lægge sidste hånd på og vedtage tidsplanen, som fastlægger etaperne for gennemførelsen af Horizon 2020. Euromed- industri ministrene skal også mødes på Rhodos for at vedtage prioriteringsområderne for det økonomiske samarbejde under den europæiske naboskabspolitik og for at styrke deres samarbejde om konkurrenceevne, markedsadgang, innovation og investeringer. Partnerne vil også videreføre arbejdet med forberedelsen af Euromed-ministerkonferencen om migration med afholdelsen af yderligere et ekspertmøde på højtstående embedsmandsplan. Euromed- energi forummet samles igen den 21. september 2006 i Bruxelles på generaldirektørplan for at gennemgå fremskridt inden for energisamarbejdet og påbegynde udarbejdelsen af en Euromed-energistrategi for fremtiden (2007-2010 og derefter).

4. Europa-Kommissionen er på sin side i færd med at forberede nationale og regionale strategidokumenter og vejledende programmer, som skal danne ramme for det nationale og regionale finansielle Euromed-samarbejde fra og med 2007 under det nye europæiske naboskabs- og partnerskabsinstrument. Når det formelt er vedtaget, vil det regionale strategidokument og vejledende program fra og med 2007 hovedsageligt fokusere på finansiering af de prioriteringer, der kortlægges i det femårige arbejdsprogram vedtaget på Barcelona-topmødet.

5. Europa-Kommissionen tillægger civilsamfundets rolle i Barcelona-processen stor betydning. EU/Middelhavsområdets udenrigsministerkonference i Tammerfors giver repræsentanterne fra den ikke-statslige platform lejlighed til at fremlægge resultaterne fra civilsamfundsforummet i Marrakech den 3. til den 5. november, det første forum, der afholdes i et partnerland. Ministrene forventes inden for disse rammer at støtte initiativer til styrkelse af civilsamfundets rolle og plads i partnerskabet, herunder indførelse af høringsmekanismer på alle niveauer. Dette kan omfatte oprettelse i en nær fremtid af nationale ikke-statslige platforme som instrumenter til styrkelse af Euro-Middelhavspartnerskabet.

B) TI RETNINGSLINJER FOR INDSATSEN I DET ANDET GENNEMFØRELSESÅR FOR DET FEMÅRIGE ARBEJDSPROGRAM

I. Den politiske og sikkerhedspolitiske dialog

1. Barcelona-processen har siden indledningen i 1995 bidraget til at skabe samarbejde om politiske og sikkerhedsrelaterede spørgsmål, og flere vigtige foranstaltninger til opbygning af partnerskabet er allerede på plads. Endvidere har Euromed-partnerne jævnlig understreget behovet for at skabe en dialog- og samarbejdskultur, der kan bidrage til at nå målet, som er en region med fred og stabilitet. På samme tid er det bredt anerkendt, at truslerne for Euromed-partnernes sikkerhed har ændret sig betydeligt siden 1995. Truslerne er nu til dags mindre forudsigelige, mere forskelligartede og omfatter aspekter som terrorisme, udbredelse af masseødelæggelsesvåben, regionale konflikter og organiseret kriminalitet. Ulovlig handel med samt udbredelse af håndskydevåben og lette våben er en af de vigtigste faktorer i destabiliseringen af staterne, og indgår i alle ovenfor nævnte trusler. Det er derfor et af de centrale sikkerhedsspørgsmål, som Euromed-partnerne står overfor.

2. Det er bredt anerkendt, at Barcelona-processen kan styrke regional fred og sikkerhed , navnlig ved at fremme universelle standarder, gennemførelse og overholdelse af samtlige relevante multilaterale afvæbnings- og ikke-spredningsaftaler. På denne baggrund og med formandskabets og Rådets støtte opfordrer Kommissionen alle partnere til at arbejde for afholdelsen af såvel det regionale seminar om personelminer og ad hoc Euromed-mødet om masseødelæggelsesvåben og deres fremføringsmidler . Endvidere foreslår Kommissionen at afholde et Euromed-seminar om sikkerhedsspørgsmål i 2007 med henblik på at skabe fælles forståelse for centrale regionale sikkerhedsaspekter.

3. Barcelona-processen danner en vigtig ramme for uddybningen af den politiske dialog og sætter således Euromed-partnerne i stand til at stræbe mod etableringen af en fredelig, sikker og stabil Euromed-region, der hviler på bæredygtig udvikling, retsstatsprincippet, demokrati og menneskerettigheder. På Barcelona-topmødet enedes Euromed-partnerne om at gøre sig nærmere overvejelser om uddybning af samarbejdet vedrørende "internationalt anerkendte standarder for afholdelse af valg". Kommissionen foreslår på denne baggrund, at der afholdes et regionalt Euromed-seminar i 2007 om samarbejde, bedste praksis og udveksling af erfaringer vedrørende valghandlinger .

4. Kommissionen er en stor fortaler for Den Parlamentariske Forsamling for Euro-Middelhavspartnerskabet , da den er overbevist om, at Barcelona-processen er en politisk drevet proces, hvor lovgivningsorganer, hjørnestenene i alle demokratiske systemer, er i stand til og indstillet på at påtage sig en aktiv rolle. Kommissionen er fortsat indstillet på yderligere at styrke udvekslingerne med Barcelona-processens parlamentariske forsamling med henblik på at nå de ambitiøse mål, der blev fastlagt på Barcelona-topmødet. I denne henseende bør partnerne også overveje at muliggøre et teknisk samarbejde mellem nationale parlamenter.

II. Gennemførelse af adfærdskodeksen for bekæmpelse af terrorisme

1. Vedtagelsen af Euromeds adfærdskodeks for bekæmpelse af terrorisme udgør et vigtigt politisk fremskridt, der afspejler en fælles bevidsthed om, at de regionale Euromed-rammer kan spille en væsentlig rolle i erfaringsudvekslingen og udgør et hensigtsmæssigt grundlag for styrket samarbejde. Der er gjort fremskridt med hensyn til at øge samarbejdet mellem politimæssige, retslige og andre myndigheder, navnlig gennem det regionale "JAI"-program. Dette vil blive yderligere udbygget i programmets anden fase. Partnerne bør nu fokusere på, hvilke praktiske skridt der bør tages for at gennemføre den i fællesskab vedtagne adfærdskodeks .

2. For at bidrage til gennemførelsen af Euromeds adfærdskodeks for bekæmpelse af terrorisme og i tråd med det seneste ad hoc-møde (den 15. maj 2006) inden for Euromed-rammerne, foreslår Kommissionen, at der afholdes et Euromed-seminar i 2007 om mediernes rolle i forebyggelsen af tilskyndelse til terror gennem effektiv og professionel kommunikation . Som grundlag for det planlagte seminar, foreslår Kommissionen, at der gøres brug af de eksisterende rammer for dialog og samarbejde på området, såsom initiativet "Euromed og medierne". Målet er at give de politiske beslutningstagere og medieaktørerne et forum, hvor de kan udveksle konkrete erfaringer om mediernes rolle på området.

3. I tråd med de menneskeretlige bestemmelser i naboskabs-handlingsplanerne og adfærdskodeksen for bekæmpelse af terrorisme planlægger Kommissionen i øvrigt at afholde et regionalt Euromed-seminar i 2007 om, hvordan menneskerettighederne sikres overholdt i bekæmpelsen af terrorisme i overensstemmelse med folkeretten . Seminaret skal samle regeringsembedsmænd, dommere og advokater samt repræsentanter for civilsamfundet i et forsøg på at opstille en række anbefalinger.

III. Et Euromed-område for frihandel og investering

1. Som opfølgning på de retningslinjer, der blev vedtaget på Barcelona-topmødet i november 2005, er der iværksat flere initiativer inden for rammerne af Euromed-partnerskabet for at bidrage til virkeliggørelsen af målsætningen om indførelse af et Euromed-frihandelsområde inden 2010. Som bekræftet på Euro-Middelhavskonferencen i Marrakech tidligere dette år vil dagsordenen for 2007 fokusere på gennemførelsen af disse initiativer, navnlig forhandlinger om liberalisering af handelen med tjenesteydelser og etableringsretten , forhandlinger om større liberalisering på landbrugsområdet, indførelse af en mekanisme til bilæggelse af tvister samt forskriftskonvergens. Resultaterne af bæredygtighedsvurderingen af Euromed-frihandelsområdet forventes tilgængelige ved udgangen af 2006 og vil være relevante for de yderligere forhandlinger om liberalisering af samhandelen. For at gøre status over fremskridtene på disse områder vil det være nyttigt, om Euromed-handelsministrene overvejer et ministermøde i andet halvår 2007 .

2. Om tjenesteydelser og etablering er der allerede indledt drøftelser med syv Middelhavspartnerlande (Egypten, Israel, Jordan, Libanon, Marokko, Den Palæstinensiske Myndighed og Tunesien). Drøftelserne finder sted på regionalt niveau som led i bestræbelserne på at fastlægge de generelle liberaliseringsprincipper fælles for samtlige Middelhavslande. Derefter følger bilaterale forhandlinger om specifikke forpligtelser for hver Middelhavspartner.

3. Vedrørende landbrugsprodukter, forarbejdede landbrugsprodukter og fiskevarer er der med en række Middelhavspartnere indledt forhandlinger om gradvis liberalisering af samhandelen baseret på den køreplan, der blev vedtaget i Rabat (2005), med henblik på at indgå aftaler og påbegynde deres iværksættelse, muligvis i 2007. Kommissionen understreger, at det er vigtigt, at der sker fremskridt med hensyn til ledsageforanstaltningerne for ikke-toldmæssige aspekter af handelen med landbrugsprodukter og for andre spørgsmål, såsom udvikling af landdistrikter, da dette er en forudsætning for en vellykket og effektiv gennemførelse til gavn for alle parter. Kommissionen opfordrer endvidere til, at de dertil knyttede aktioner som fastlagt i naboskabs-handlingsplanerne indledes i god tid.

4. For at bilægge tvister på handelsområdet er der indledt fælles forhandlinger med samtlige Middelhavspartnere med henblik på vedtagelse af en mekanisme til bilæggelse af tvister med specifikke proceduremæssige regler.

5. Arbejdsprogrammet for 2007-2008 for det industrielle Euromed-samarbejde vedtaget af industriministrene på ministerkonferencen på Rhodos i september 2006 omfatter fem indsatsområder: virksomhedernes konkurrenceevne, innovation, forenkling af samhandelen med industriprodukter, dialog om tekstil- og beklædningsindustriens fremtid og investeringer.

6. Forslag til i perioden 2007-2008 at styrke virksomhedernes konkurrenceevne forventes at samle yderligere støtte i Middelhavspartnerlandene til Euro-Middelhavs-chartret for virksomheder på tværs af alle berørte sektorer på nationalt, regionalt og lokalt plan i et forsøg på i højere grad at inddrage især den private sektor, herunder erhvervssammenslutninger, i beslutningstagningen og gennemførelsesfasen. Endvidere vil en række programmer og aktioner i EU-regi til fremme af innovation blive åbnet for deltagelse fra Middelhavspartnerne.

7. I sektorer med harmoniseret lovgivning på EU-plan vil Middelhavspartnerne blive yderligere tilskyndet til at tilnærme deres lovgivning, standarder og overensstemmelsesvurderingsprocedurer til EU-systemerne med henblik på at fjerne tekniske samhandelshindringer, der skyldes forskelligartede tekniske regler og standarder. Middelhavspartnerlandene vil modtage bistand til at fremskynde reformer og forskriftskonvergens samt indføre eller forbedre den nødvendige kvalitetsinfrastruktur og –lovgivning med henblik på at indgå aftaler om overensstemmelsesvurdering og godkendelse af industrivarer i sektorer af fælles interesse, så snart betingelserne er opfyldt.

8. I det femårige arbejdsprogram indgår nedsættelse af en ad hoc-gruppe, der skal undersøge metoder og midler, der kan forbedre investeringsstrømmene i Middelhavsområdet . Kommissionen agter i løbet af første halvår 2007 at indkalde til et første møde i ad hoc-gruppen efter høring af de relevante EU/Middelhavsmyndigheder. Formålet skulle være, at ad hoc-gruppen kortlægger de strukturelle og forskriftsmæssige hindringer for investeringsstrømmene til landene i regionen, foreslår foranstaltninger for at fjerne sådanne hindringer, herunder konvergens hen imod bedste regional praksis, og sætter fokus på investeringsfremmende aktiviteter. Da Middelhavspartnerne prioriterer investeringer som samarbejdsområde højt, agter Kommissionen at lade det regionale vejledende program for 2007-2009 omfatte et samarbejdsprogram om investeringer.

9. I overensstemmelse med Rådets (ecofin) afgørelse fra november 2003, som anbefalede en revision af FEMIP-faciliteten inden udgangen af 2006, og som opfølgning på den anden Euromed-ministerkonference (ecofin/FEMIP) afholdt i Tunis den 25. til den 26. juni 2006 vil Kommissionen og Den Europæiske Investeringsbank fremlægge en fælles revisionsrapport til Rådet (ecofin) med henblik på en afgørelse om FEMIP's fremtid i november 2006. Den næste Euromed-ministerkonference (ecofin/FEMIP) planlægges afholdt i maj 2007 i Cypern .

IV. Energi og transport

1. Energi- og transportspørgsmålene, hvis "centrale rolle" i Euro-Middelhavspartnerskabet allerede blev anerkendt på Barcelona-konferencen i 1995, tillægges større og større betydning af Euromed-partnerne. Dette blev også understreget i formandskabets konklusioner efter Det Europæiske Råds møde den 15. og den 16. juni 2006, hvor der opfordres til "udformning og gennemførelse af en ekstern energipolitik" for EU, navnlig gennem "udvidelse af EU's indre marked for energi til også at omfatte EU's nabolande".

2. Vedtagelsen af de prioriterede områder for Euromed- energisamarbejdet på energiministerkonferencerne i Athen og Rom i 2003, og deres gennemførelse i tidsrummet 2003-2006, var et vigtigt skridt fremad mod etableringen af et fuldt forbundet og integreret Euromed-energimarked. EU/Middelhavsområdets energiforum i Bruxelles i september 2006 vedtog anbefalinger for tiden fremover, nemlig: undersøge muligheden for at udvide det subregionale elektricitetinitiativ i Maghreb til også at omfatte naturgas og udvide det subregionale gasinitiativ i Mashrek til også at omfatte elektricitet, ifald forholdene tillader det, integrere energimarkederne i EU/Middelhavsområdet og regionerne syd for Sahara samt tilendebringe de nødvendige energiinfrastrukturprojekter. Endvidere noterede dette forum sig Det Europæiske Råds konklusioner fra martsmødet 2006, som understregede betydningen af de eksterne aspekter i EU's energipolitik, herunder i udformningen af Prioriteringsplanen for sammenkoblingen af forsyningsnet for elektricitet og gas. Forummet drøftede også en bæredygtig udvikling af energisektoren og behovet for at diversificere energiforsyningskilderne, fremme udviklingen af vedvarende energikilder og nå til en mere effektiv energiudnyttelse. Den næste Euromed-energiministerkonference vil blive afholdt i 2007 med henblik på at nå til enighed om prioriteringerne for energisamarbejdet i den kommende periode.

3. Vedtagelsen af prioriteringerne for Euromed-transportsamarbejdet på transportministerkonferencen i Marrakech og deres gennemførelse i perioden 2007-2012 udgjorde et vigtigt skridt frem imod etableringen af et integreret, multimodalt Euromed-transportnetværk og implementeringen af de vigtigste strategilinjer i det fremtidige Euromed-samarbejde i transportsektoren, navnlig moderniseringen og reformen af sø- og luftfartstransport, styrkelsen af multimodal transport samt fremme af programmet for satellitbaseret navigation i regionen. Disse prioriteringer tager udgangspunkt i blåbogen om transport i Middelhavsområdet, et dokument udarbejdet i fællesskab inden for rammerne af Euromed-transportforum. I dokumentet kortlægges de vigtigste retningslinjer for udviklingen af et integreret Euromed-transportsystem i den kommende periode, ligesom det gennemgår den endelige rapport fra gruppen af højtstående embedsmænd om udvidelsen af de prioriterede transeuropæiske transportakser til også at omfatte nabolande, navnlig konsekvenserne for Middelhavsområdet. Kommissionen har taget disse udfordringer meget alvorligt ved gennem de seneste tolv måneder at iværksætte projekter inden for reform af den civile luftfart samt for udviklingen af motorveje til søs i Middelhavet. Endvidere fulgte Euromed-transportforummet også op på det femårige arbejdsprograms målsætning om at bekæmpe forureningen i Middelhavet ved at iværksætte et treårigt projekt, SAFEMED, til bekæmpelse af havforurening i regionen. I løbet af de kommende måneder forventes det, at Euromed-transportforummet vedtager en regional transporthandlingsplan for de kommende fem år for at gennemføre anbefalingerne i blåbogen og i den endelige rapport fra gruppen af højtstående embedsmænd.

V. Miljø

1. I 2007 påbegyndes gennemførelsen af Horizon 2020-initiativet for oprensningen af Middelhavet med kortlægningen af de prioriterede projekter for forureningsbekæmpelse og påbegyndelsen af de prioriterede foranstaltninger for kapacitetsopbygning i partnerlandene. Dette arbejde iværksættes i tæt samarbejde mellem partnerlandene, donorer som Den Europæiske Investeringsbank og Verdensbanken samt aktører i miljøsammenhænge og netværk som UNEP/MAP og Middelhavsudvalget for bæredygtig udvikling. Fokus vil blive rettet mod kortlægning af de prioriterede behov inden for miljørelateret forskning. En styringsgruppe vil blive nedsat for at forvalte Horizon 2020-initiativet på grundlag af indikatorer og en "resultattavle", der udformes i fællesskab af Det Europæiske Miljøagentur, Handlingsplanen for Middelhavsområdet og Europa-Kommissionen med aktiv deltagelse af landene i området.

2. Samarbejdet mellem Fællesskabet og Middelhavspartnerne for bæredygtig forvaltning af fiskeressourcerne i Middelhavet bliver intensiveret, navnlig inden for de relevante regionale organer (Den Almindelige Kommission for Fiskeri i Middelhavet og Den Internationale Kommission for Bevarelse af Tunfiskebestanden i Atlanterhavet) i tråd med erklæringen fra ministerkonferencen for bæredygtig udvikling af fiskeriet i Middelhavet afholdt i Venedig (november 2003). Inden for rammerne af den åbne høringsforløb om Europa-Kommissionens grønbog "En fremtidig havpolitik for EU: en europæisk vision for havene" opfordres partnerne til at bidrage til de igangværende drøftelser om nye tilgange til styrkelse af samarbejdet om havøkonomi, forvaltning og ressourcestyring, navnlig i Middelhavet.

VI. Uddannelse og social udvikling

1. Uddannelse, erhvervsuddannelse og efteruddannelse stod højt på dagsordenen for Barcelona-topmødet. EU/Middelhavslandenes stats- og regeringschefer enedes om at øge finansiering til uddannelse betydeligt for at øge indskrivningsprocenten, udvide og forbedre bekæmpelsen af analfabetisme, navnlig for piger og kvinder, og fremme universiteternes kapacitet, navnlig ved at opmuntre til indbyrdes netværkssamarbejde og indførelse af en standard for universitetsuddannelser. En del af disse spørgsmål takles med succes i Kommissionens Tempus- og Erasmus Mundus-programmer samt gennem bilaterale uddannelsesprogrammer. Det bilaterale samarbejde og Fællesskabsprogrammerne vil blive videreført i den kommende periode. Endvidere agter Kommissionen på regionalt plan at iværksætte en stipendieordning i 2007 for universitetsstuderende fra lande under den europæiske naboskabspolitik og at foreslå afholdelse af en Euromed-ministerkonference for højere uddannelse og forskning i 2007 for at drøfte samarbejdet inden for højere uddannelse og standarder for universitetsuddannelse. Hertil kommer, at Kommissionen fortsat vil støtte Middelhavslandenes bestræbelser på erhvervs- og efteruddannelsesområdet på regionalt plan (MEDA-projektet for uddannelse og efteruddannelse med henblik på beskæftigelse) og bilateralt.

2. I tråd med det femårige arbejdsprograms prioriteringer i tilknytning til bæredygtig socioøkonomisk udvikling og reform agter Kommissionen at udforme en mere systematisk tilgang til samarbejdet på området, som udgør en af de vigtigste sektorer til forbedring af social samhørighed og økonomisk udvikling. Euromed-rammerne kan spille en rolle inden for erfaringsudveksling og udgøre en velegnet platform for forbedret samarbejde. Partnerlandene bør nu fokusere på, hvordan der kan tages praktiske skridt for at gennemføre prioriteringerne vedrørende social udvikling som fastlagt i naboskabshandlingsplanerne. Kommissionen foreslår, at der i 2007 afholdes en Euromed-workshop om beskæftigelsespolitik og om praktiske foranstaltninger med henblik på jobskabelse. I denne sammenhæng vil en struktureret udveksling kunne sigte på at gennemgå bedste praksis og udforme hensigtsmæssig støtte til reformforanstaltninger med de relevante aktører og sociale partnere. Den foreslåede workshop kunne bane vej for en Euromed-ministerkonference for beskæftigelse til afholdelse i 2008 .

3. Som led i det femårige arbejdsprogram agter Kommissionen at udforme en mere systematisk tilgang til samarbejdet om sundhedsspørgsmål , som er en af de vigtigste sektorer, hvor social samhørighed og økonomisk udvikling kan forbedres. Kommissionen foreslår at afholde en Euromed-workshop i 2007 om overvågning og kontrol af overførbare sygdomme . Et sådant samarbejde tjener klart fælles interesser i at bekæmpe sundhedstrusler til gavn for samtlige befolkninger på regionalt plan. I denne sammenhæng vil en struktureret udveksling af eksterne samarbejdserfaringer og bedste praksis kunne bidrage til at gøre status over de indhøstede erfaringer fra samarbejdsprogrammer og national indsats, til at opbygge en fælles forståelse for mål, målsætninger og terminologi samt til yderligere at understøtte reformforanstaltningerne. Den foreslåede workshop kunne bane vej for en Euromed-ministerkonference for sundhed til afholdelse i 2008 , som bl.a. kunne drøfte sundhedssystemer og praktiske foranstaltninger samt aktiviteter for at forene krav til kvalitet, bæredygtighed og retfærdighed i sundhedsplejen.

VII. Styrkelse af kvinders rolle i samfundet

Den første Euromed-ministerkonference om styrkelse af kvinders rolle i samfundet planlægges afholdt den 14. og den 15. november 2006 i Istanbul og forventes at vedtage en femårig handlingsplan (2007-2011) for at fremme kvinders fulde deltagelse i det økonomiske, politiske og sociale liv i Euro-Middelhavsregionen. Alle Euromed-partnere bør forpligte sig til at mobilisere de finansielle midler til at støtte gennemførelsen af denne handlingsplan (national finansiering, ENPI, bilaterale bidrag fra medlemsstater, FEMIP og andre relevante finansieringsinstrumenter). Kommissionen vil arbejde hen imod handlingsplanens målsætninger over de næste fem år og i 2007 forberede et nyt regionalt program (opfølgning på det regionale Euromed-program "Forbedring af kvinders muligheder i det økonomiske liv") med konkrete forslag til initiativer og projekter opbygget omkring tre hovedområder: kvinders rettigheder og politiske deltagelse, socioøkonomisk integration, ændring af kønsrollefordomme gennem uddannelse og medierne. Som opfølgning på Istanbul-konferencen vil der blive nedsat en uafhængig gruppe af højtstående embedsmænd for at udarbejde en serie af indikatorer til brug for overvågning og evaluering af handlingsplanens samlede gennemførelse. Gruppen af højtstående embedsmænd skal udarbejde en første rapport i 2007 til forelæggelse for Euromed-udvalget og anbefalingerne vil blive fremlagt for EU/Middelhavsområdets udenrigsministerkonference. En opfølgende Euromed-ministerkonference til drøftelse af spørgsmål i tilknytning til gennemførelsen af handlingsplanen vil finde sted i 2009.

VIII. Informationssamfundet

Euromed-dialogen om udvikling af informationssamfundet, herunder reguleringen af elektronisk kommunikation, blev vedtaget på den første Euromed-ministerkonference om informationssamfundet afholdt i Dundalk (Irland) i april 2005. Kommissionen foreslår at afholde en anden Euromed-ministerkonference om informationssamfundet i 2007 , fortrinsvis i et Middelhavspartnerland, for at vurdere fremskridt i forskriftsharmoniseringen og samarbejdet mellem tilsynsmyndigheder, drøfte åbning af telekommunikationsmarkederne og udveksle erfaringer om e-uddannelse og e-forvaltning. Denne anden Euromed-ministerkonference om informationssamfundet vil blive en lejlighed til at vurdere fremskridt i gennemførelsen af målsætningerne i de nationale naboskabshandlingsplaner. Ministrene kan muligvis i denne sammenhæng ønske at foretage en gennemgang af indsatsen for at liberalisere telekommunikationsmarkederne, udvikle harmoniserede forskriftsrammer og fremme informationssamfundet gennem bl.a. internettets udbredelse.

IX. Kulturdialog

1. For så vidt angår dialogen mellem kulturerne, burde Barcelona-processen være i stand til at iværksætte en ny række aktioner, der kan virke som en tiltrækningskraft og modvirke forsøg på at drive en kile ind mellem vore kulturer og samfund. Euromed Heritage-programmet og Anna Lindh-fonden (ALF) vil i denne henseende fortsat bidrage til målsætningen. De 35 netværk under ALF (som nu omfatter flere end 1 000 sammenslutninger) bør spille en vigtig rolle i iværksættelsen af en række initiativer for at fremme den gensidige forståelse i Euro-Middelhavsregionen. Ministrene vil i Tammerfors kunne drøfte de idéer/forslag, der blev fremsat på netværksledernes møde forud for mødet i Tammerfors. ALF bør også opfordres til at bidrage til forberedelserne af 2008 som "EU-året for dialog mellem kulturerne". Der bør i 2007 indkaldes til et møde blandt Euromed-kulturministrene for at drøfte Barcelona-processens interkulturelle dagsorden, gennemgå resultaterne af de første tre års virke af ALF og foreslå sammenkobling med andre initiativer, såsom opfølgning på vedtagelsen af UNESCO-konventionen om beskyttelse og fremme af de kulturelle udtryksformers mangfoldighed eller initiativet Alliance of Civilisations .

2. Efter Euromed-udvalgets drøftelse af tegningekonflikten var der generel støtte til forslagene fremsat af Kommissionen (‘Decalogue’ DS 29/06) om, hvordan de forskellige Euromed-instrumenter bedre kan udnyttes til at fremme dialogen mellem kulturerne, navnlig ved at fremme mediernes og meningsdanneres inddragelse for at nå ud til civilsamfundet. Ministrene bør støtte disse forslag og give Euromed-udvalget bemyndigelse til gennemførelse af Decalogue .

X. Migration

1. Migration, social integrering, retfærdighed og sikkerhed er blevet vigtige politiske elementer i Barcelona-processen. De politiske forpligtelser fra Barcelona-topmødet må omsættes til konkrete foranstaltninger og aktioner for at løse disse problemer gennem en samlet og integreret tilgang. Vedtagelsen i Valencia i 2002 af et regionalt rammeprogram og den efterfølgende gennemførelse af det regionale MEDA-JAI-program var et stort skridt fremad, hvilket også har virket fremmende for samarbejdet på bilateralt plan. Overvågningen af ENP-handlingsplanerne i underudvalgene for retfærdighed og sikkerhed og i arbejdsgruppen for migration og sociale anliggender giver et solidt grundlag for gennemførelsen af associeringsaftalerne og ENP-handlingsplanerne.

2. Med særligt fokus på migrationen på regionalt niveau giver Euromed-rammerne, navnlig gennem de juridiske og finansielle instrumenter, mulighed for en strategisk tilgang , der er udformet med henblik på at få maksimalt udbytte af migrationen for alle partnerlandene. I tråd med kapitel IV i det femårige arbejdsprogram vedtaget på Barcelona-topmødet og som opfølgning på det vellykkede ekspertmøde på højtstående embedsmandsplan afholdt den 20. juni 2006 foreslår Kommissionen at styrke den regionale dialog om migration gennem et operationelt samarbejde.

3. I samråd med samtlige Euromed-partnerlande foreslår Kommissionen at forberede et detaljeret og koncentreret arbejdsprogram med konkrete forslag til initiativer og projekter opbygget omkring tre hovedområder: lovlig migration, migration og udvikling samt ulovlig migration. I denne forbindelse bør bidrag fra andre internationale initiativer, såsom Ministermødet mellem EU og Afrika i Rabat om migration, også indgå i overvejelserne. For at opbygge en fælles forståelse af de aktuelle migrationsrelaterede aktiviteter vil der på grundlag af de oplysninger, som alle partnerlandene stiller til rådighed, blive foretaget en generel gennemgang af de eksisterende bilaterale og fælleskabsfinansierede projekter på områderne migration og udvikling, lovlig og ulovlig migration. Når det foreligger, vil arbejdsprogrammet danne grundlag for Euromed-ministermødet om migration, der forventes afholdt i 2007 med henblik på at vedtage en række yderligere foranstaltninger for at fremme samarbejdet om alle spørgsmål vedrørende migration.

C) Arbejdsmetoder

1. Det er lykkedes Euro-Middelhavspartnerskabet at skabe langsigtede politiske og institutionelle forbindelser mellem Europa og dets Middelhavspartnere inden for to indbyrdes supplerende dimensioner: a) en multilateral dimension med EU/Middelhavsområdets udenrigsministerkonferencer og de øvrige Euromed-ministerkonferencer inden for en række sektorer, og b) en bilateral dimension med indgåelsen af associeringsaftaler understøttet af ENP og de nationale handlingsplaner. Det er imidlertid bredt anerkendt, at de regionale og multilaterale dimensioner af Barcelona-processen bør forbedres for at imødekomme de behov, der opstår som følge af de komplekse politiske, økonomiske, sociale og kulturelle forbindelser, der er under stadig udvikling mellem 35 partnerlande og Europa-Kommissionen. Partnerskabet bør kommunikere bedre , det bør forbedre ejerfællesskabet mellem alle aktører og deltagere, og det bør blive mere operationelt, effektivt og resultatorienteret.

2. Kommissionen vil støtte partnerlandenes bestræbelser på at forbedre processens synlighed og ejerfællesskabet til processen samt sikre effektiv gennemførelse af de vedtagne forpligtelser på Barcelona-topmødet for de kommende fem år. Kommissionen opfordrer til bedre koordinering mellem fagministrene , til større inddragelse af civilsamfundet , herunder repræsentanter for den private sektor, og til flere bestræbelser på at forbedre partnerskabets arbejdsmetoder som en væsentlig faktor i indsatsen for at gøre de regionale rammer mere effektive og operationelle. Målet er at sikre bedre forberedte og mere strukturerede konferencer for EU/Middelhavsområdets udenrigsministre. En god forberedelse af udenrigsministerkonferencerne indebærer, at formandskabets prioritetsopstilling og Kommissionens meddelelse vedtages i god tid inden ministerkonferencen, samt at alle partnerlandene høres, og at de prioriteringer, som de giver udtryk for, indgår i betragtningerne. Det er også en mulighed, at EU/Middelhavsområdets ministre afholder konference hvert år, i løbet af årets andet halvår, for at vedtage prioriteringer om gennemførelsen af det femårige arbejdsprogram for det følgende år. Sådanne operationelle forbedringer vil sammen med de mere detaljerede forslag, der skal fremsættes af ad hoc-undersøgelsesudvalget, bane vejen for yderligere fremskridt for partnerskabets institutionelle struktur, når de politiske omstændigheder tillader dette.

[1] Algeriet, Egypten, Jordan, Israel, Libanon, Marokko, Den Palæstinensiske Myndighed, Syrien, Tunesien og Tyrkiet.